Poliisin mukaan nykylaki ei ole viisas eikä kannattava.

Saksan parlamentti laillisti kannabiksen lääkekäyttöön viime vuonna. Marihuanaa saa apteekeista asianmukaisella reseptillä. EPA / AOP

Saksassa rikospoliisien liitto BDK (Bund Deutscher Kriminalbeamter) vaatii " kannabistuotteiden täydellistä dekriminalisointia " . Poliisiliiton mukaan nykylaki ei ole " viisas eikä kannattava " yhteiskunnalle.

- Kannabiksen kieltäminen on historiallisesti tarkasteltuna tapahtunut mielivaltaisesti eikä ole tähän päivään mennessä osoittautunut älykkääksi tai kannattavaksi. Ihmiskunnan historiassa ei ole ollut yhteiskuntaa ilman huumeidenkäyttöä, ja se tulee yksinkertaisesti hyväksyä, BDK:n johtaja André Schulz sanoi Bild-lehdelle.

Hän uskoo, ettei kannabis tule olemaan enää kauan kiellettyä Saksassa.

- (Marihuanan käytön) kieltäminen aiheutti suurimmat ongelmat. Tämänhetkisessä oikeusjärjestelmässämme stigmatisoidaan ihmisiä ja samalla annetaan rikollisille mahdollisuus ammattiuraan.

Ei auton rattiin

Schultz totesi, että poliisin tehtävänä on käsitellä lieveilmiöitä, kuten huumeisiin liittyvää rikollisuutta, huumeiden valmistamista, kauppaa, salakuljetusta ja huumekuolemia. Hän vaati Saksaan valistusta, joka rohkaisisi " vastuulliseen " huumausaineiden käyttöön, parempaa hoitoa huumeriippuvaisille sekä ohjelmia, joilla suojeltaisiin lapsia ja nuoria huumeilta.

Hän lisäsi, että marihuanan käyttö tulisi pysyä laittomana autoilijoille turvallisuussyistä samalla tavoin kuin alkoholikin on.

Saksassa lait vaihtelevat osavaltioittain, mutta tyypillisesti ihmistä ei rangaista pienen kannabismäärän hallussapidosta, mikäli aine on tarkoitettu omaan käyttöön. Laillinen määrä on useimmiten 10-15 gramman välillä.

Saksan parlamentti laillisti kannabiksen lääkekäytön viime vuoden maaliskuussa. Marihuanaa saa apteekista asianmukaisella reseptillä vakaviin sairauksiin ja krooniseen kipuun.

Rheinische Post -lehti kertoi viime kuussa, että yli 13 000 ihmistä on hakenut kannabisreseptejä ensimmäisen 10 kuukauden aikana, ja näistä 64 prosenttia on myönnetty. Lääkekannabiksesta on mahdollista Saksan lain mukaan saada korvauksia sairausvakuutusyhtiöiltä.